

**Αθήνα, 31 Μαρτίου 2025**

**ΕΡΩΤΗΣΗ**

**Προς τον κ. Υπουργό Περιβάλλοντος και Ενέργειας**

**Θέμα: «Μεγάλες καθυστερήσεις στην ένταξη του Κουβαρά Σαρωνικού και άλλων περιοχών της Ανατολικής Αττικής στο σχέδιο πόλης υποβαθμίζουν την αξία των περιοχών»**

Πέρασε ένας χρόνος από τη συνάντηση στο ΥΠΕΝ παρουσία του Αναπληρωτή Υφυπουργού Περιβάλλοντος και Ενέργειας κ. Ταγαρά, με τη δημοτική αρχή του Σαρωνικού. Κατά τη διάρκεια της συζήτησης τέθηκε το θέμα του Γενικού Πολεοδομικού Σχεδίου Κουβαρά. Από την πλευρά του Υπουργείου αναγνωρίστηκε πως η έγκριση του γενικού πολεοδομικού σχεδίου του χωριού του Κουβαρά, αποτελεί μια χρόνια εκκρεμότητα, ενώ υπήρξε η δέσμευση διευθέτησης του θέματος και εξεύρεσης λύσεων.

Το καλοκαίρι του 2019, η κυβέρνηση ΣΥΡΙΖΑ είχε έτοιμο το πρόγραμμα εκπόνησης Τοπικών Χωρικών Σχεδίων για το σύνολο της χώρας με εξασφαλισμένη χρηματοδότηση από την Ευρωπαϊκή Τράπεζα Επενδύσεων. Ωστόσο, η νέα κυβέρνηση της ΝΔ αποφάσισε να παγώσει όλο το σχεδιασμό, ενώ με εξαγγελίες για τη μεγαλύτερη πολεοδομική μεταρρύθμιση, η προκήρυξη των πρώτων διαγωνισμών πραγματοποιήθηκε το Σεπτέμβριο του 2021.

Οι κάτοικοι του Κουβαρά στον Δήμο Σαρωνικού αναμένουν από το 2003 την πολεοδομική μελέτη που αφορά στην περιοχή τους, η οποία παραμένει μέχρι σήμερα σε εκκρεμότητα χωρίς, επί της ουσίας, κάποια σοβαρή εξέλιξη. Μετά από 22 χρόνια στη περιοχή του Κουβαρά δεν υφίσταται η δυνατότητα δημιουργίας κοινόχρηστων και κοινωφελών χώρων.

Παρόμοια πολυετής στασιμότητα έχει παρατηρηθεί και σε άλλες μελέτες που αφορούν στην Ανατολική Αττική και συγκεκριμένα περιοχών των Δήμων Διονύσου, Ωρωπού, Ραφήνας-Πικερμίου, Κρωπίας, Παιανίας, Αχαρνών, Λαυρίου, Παλλήνης και Σαρωνικού.

**Επειδή** σύμφωνα με τις εξαγγελίες του Αναπληρωτή Υφυπουργού Περιβάλλοντος και Ενέργειας, ο Δήμος Σαρωνικού αποτελεί έναν από τους πρώτους δήμους που προχωρούν Τοπικό Πολεοδομικό Σχέδιο, προκειμένου να θεσμοθετηθούν χρήσεις γης, όροι και περιορισμοί δόμησης, οικιστικές και προς πολεοδόμηση εκτάσεις, περιοχές προστασίας και μέτρα για την προσαρμογή στην κλιματική αλλαγή και για καταστάσεις έκτακτης ανάγκης,

**Επειδή** έχει παρέλθει σημαντικό χρονικό διάστημα από τότε που δεσμεύτηκε το Υπουργείο για λύσηθέματος του Κουβαρά,

**Επειδή** η πολυετής εκκρεμότητα ολοκλήρωσης του Γενικού Πολεοδομικού σχεδίου του Κουβαρά καθώς και άλλων περιοχών της Ανατολικής Αττικής βαίνει εις βάρος της ιδιωτικής και της δημόσιας περιουσίας,

**Ερωτάται ο αρμόδιος κ. Υπουργός:**

1. **Σε ποιο στάδιο βρίσκεται το Τοπικό Πολεοδομικό Δήμου Σαρωνικού; Περιλαμβάνεται η περιοχή Κουβαρά στην μελέτη;**
2. **Ποιο είναι το χρονοδιάγραμμα ώστε η πολεοδομική μελέτη που θα περιλαμβάνει και τον οικισμό του Κουβαρά, να είναι ώριμη προκειμένου να προωθηθεί στο ΣτΕ για την έκδοση ΠΔ;**

**Ο Ερωτών Βουλευτής**

**Καραμέρος Γεώργιος**